Boek: Romantiese storie uit die buitenste ruimteOp ŉ verre planeet ontmoet twee jong ruimtewesens mekaar – en raak dolverlief. Maar Fleur is ŉ Smooi en Fanie is ŉ Smou. En almal weet Smooie en Smoue kan nie maats wees nie. Wat sal hulle families doen as hulle uitvind wat aangaan? Die Smooie en die Smoue het pas by Protea Boekhuis verskyn. Dit is deur Julia Donaldson geskryf, Axel Scheffler het dit geïllustreer en Jaco Jacobs het dit in Afrikaans vertaal. Die Goorgomgaai-skeppers gooi ŉ draai ver buite ons planeet met dié prettige storie oor twee verliefde ruimtewesens. Maak jou gereed vir sprankelende rym, skreeusnaakse illustrasies – en ŉ romantiese storie uit die buitenste ruimte. Donaldson is wêreldwyd ŉ geliefde kinderboekskrywer. Sy het al meer as 100 kinderboeke geskryf, waaronder die internasionale topverkoper The Gruffalo. Donaldson se boeke is al met verskeie pryse bekroon, onder meer die Red House Children’s Book Award en die Blue Peter Award. Sy woon in Glasgow, Skotland, saam met haar man, Malcolm. Scheffler is ŉ illustreerder van top- internasionale kinderboeke. Sy illustrasies is in meer as 30 lande gepubliseer en sy werk word wêreldwyd uitgestal. Hy is veral bekend vir The Gruffalo en Zog and the Flying Doctors. Hy woon in Londen, Engeland. Ander titels van dié skrywer-en-illustreerder-paar wat in Afrikaans by Protea Boekhuis beskikbaar is, sluit in Superwurm (2014), Rower Rot (2014), Kris de Kat (2014), Tjokkie (2014), Zok (2014), Stokman (2014, 2016), Die stories uit die eikehout (2016), Amok op ŉ besemstok (2018) en die jongste weergawe van Die Goorgomgaai (2020). Jacobs is ŉ bekroonde vertaler en skrywer. Sy skrywersloopbaan het op skool begin, toe hy aan verskeie kompetisies vir aspirantskrywers deelgeneem het en sy eerste stories in tydskrifte gepubliseer is. Tot op hede het Jacobs al meer as 170 boeke vir kinders en jong mense geskryf, waaronder prenteboeke, kinderverse en niefiksie. Daarby het hy al meer as 300 kinderboeke in Afrikaans vertaal. Jacobs glo humor is ŉ kernbestanddeel in enige prettige kinderboek en sy boeke en vertalings bevat ŉ sterk element van pret. Prys: R165,00* *Prys onderworpe aan verandering Koop die boek by Graffiti Boeke